ئامادەکردنی زریان سەرچناری ، سەرچاوە/ ڤەژین بوکس09-09-2019

بێ ئارامی

ئاخ و داخ و دەرد، لە دەست تەنیایی  
پەشێویی بێ حەد، دەردی بێ دوایی  
ئەم سەرسامییە  
بێ ئارامییە  
دڵ ناکامییە  
کەی دێ کۆتایی؟

\*\*\*

بۆ ھەر کوێ ئەچم پێی خراپترم

ناسرەوێ دڵەی پڕ لە ئاگرم  
نە لە ناو گوڵزار  
نە لای خزم و یار  
نە لە دەشت و شار  
ئۆقرە ناگرم

\*\*\*

لە دەست شار ھەڵدێم، ئەچمە ناو گوڵزار

لەوێش ھەڵناکەم، دێمەوە ناو شار  
وەک ئارام نەماو  
دڵ و پێ سووتاو  
خانەی خەو ڕووخاو  
لە دنیا بێزار

\*\*\*

کە بە تێکەڵ بوون وەھا بێزارم

بۆچ بەتەنیایی پەشێوە کارم؟  
بۆ وەک ڕەنجەڕۆم  
وەڕەس بووم لە خۆم  
بۆ ھەر کوێ ئەڕۆم  
دڵ بێ قەرارم؟

1938

سلێمانی

فەلسەفەی دڵداری

کە جۆگا تێکەڵی چەم بێ و چەمیش تێکەڵ بە دریا بێ

شەماڵیش پڕ لە ھەستی بێ، نییە شت تاک و تەنیا بێ

بە قانوونی خودا، ئەشیا، ئەبێ تێکەڵ بە یەکتر بن

ئیتر بۆچی من و تۆ تێکەڵی یەکتر ببین نابێ؟!

کە کێو و کەژ بکەن ماچی ھەموو ئاسمانی بەرز و شین

شەپۆلیش ھەر وەکوو دڵدار لە مل یەک دەستی ئاڵابێ

ئەبەد نابێ کە خوشکی گوڵ برای دەرکات و لێی دوور بێ

کە تیشکی ڕۆژ زەمینی ھەر وەکوو دولبەر لەکۆشا بێ

ئەوا مانگیش ئەکا ماچی بەحر گەر تۆش نەکەی ماچم

ھەمووی بێ کەڵکە ئەم ماچانە، بێ تۆ فائیدەی نابێ

1939

بەغدا

ئەی دیدە پەری

ئەی دیدەپەری بەو دەمە، بەو کوڵمە گوڵینە

بۆ کەس نییە تاسەر، ئەوەرێ، ئەم گوڵی ژینە

تاسەر نییە ئەم نازە، وەھا دووری مەبینە

ئەو چاوە گەلاوێژە خەڵاتی کە برینە

ئەو زوڵفە کە ئێستاکە دووتوێی عەنبەری چینە

ڕۆژێکی کە دێ، تێکەڵی توێی خاکی زەمینە

ئەو گەردنە بێگەردە کە وەک تەختی بلوورە

ئەو لێوە کە وەک خونچە تەڕ و ناسک و سوورە

ئێستاکە بەبێ ڕەحمی سزای جەور و فتوورە

لای وایە کە ژین فانی نییە و رێگەیی دوورە

نایزانێ کە ھەر پەنجەیێ لەم خاکی زەمینە

کوڵمی دەھەزار لەیل و دەمی سەد مەم و زینە

ئەمرۆ دڵی بێچارە ئەبەی ئەیخەیتە ناو داو

نایزانی سبەینێ ئەکەوی سەرکز و داماو

ئەو جوانییە ئەڕوات و لەچاو گوم ئەبێ وەک ئاو

ئەو ڕۆژە ئەبێ دائیمە ھەر بێنیە بەرچاو

تا ڕەحمێ بکەی ئێستاکە بەم زام و برینە

سەرکز نەبی لەو جێگە بێ سامانی زەمینە

ئەم چەند قسەیەم وتوە بە تۆ ئێستە بەچاکی

گەرچی ئەشیزانم دڵی بەردت نییە باکی

مەڕوانەرە ئەمڕۆ کە بەڕوومەت گوڵی تاکی

بڕوانە سبەینێ، کە لەناو دامەنی خاکی

سەد لەیلی وەک تۆ بووە لەم ڕۆشنی ژینە

ئێستاکە لەناو جەرگەیی تاریکیی زەمینە

1939

سلێمانی

تانگۆی کوردی

تاقانە خونچەکەی باخی ژیانم  
زیندووکەرەوەی ئاواتی بێ گیانم  
ڕۆشنکەری ڕێگای ژین و مانم  
با لە دەستی ژینی پەستی شار و دێ، شار و دێ  
ڕاکەین و ڕوو بکەینە چۆڵ و ھەردێ، ناو ھەردێ  
تەنیا، وەک ئاسکۆڵەی کۆسار  
ڕوو بکەینە قەدشاخ و ناو گوڵزار

\*\*\*

لە قەد پاڵی شاخی ھەزار بە ھەزار

لە سای سێبەری درەختی ناو گوڵزار  
کونجێ بکەین بە ھێلانە و ھەوار  
دەست لە گەردن، تاکوو مردن، شۆخ و شاد، شۆخ و شاد  
خەمی دنیا بە ماچ بدەین بە باد، ھەر بە باد  
گۆنات، ھەڵمژم پڕ بە دەم  
سوور ھەڵگەڕێی ھێندە ماچت کەم

1941

سلێمانی

شۆڕشی نائومێدی

بناغە و چینی دیواری

تەلاری بەرزی دڵداری

بە سەر لانەی دڵا ڕووخا، تەپوتۆزی خەمی ھێنا

بەدووی باڵداری ئاواتی، فڕیوی بێ سەر و شوێنا

دەسا ئەی پاییزی ماتەم، ئەوەندەم تاسە پێ ماوە

ھەموو ئەو یادگارەی لەو ژیانی عەشقە جێ ماوە

بەجارێ وەک گەڵا سروەی خەزانت گشتی ڕاماڵێ

بەوردی ھەر گەڵایێکی، ببا بۆ قوژبن و چاڵێ

\*\*\*

دەبا باڕەش لە دواییدا

لە بیابانی..لماویدا

تەپوتۆزێکی وا بێنێ، ھەوا یەکجاری بخرۆشێ

سەری ئەو قوژبن و چاڵە، وەکوو گۆڕیچکە داپۆشێ

لەپاشانا بە بای وەشتا، لەسەردا ھەوری ڕەش بێنێ

بە گۆڕی یادگارا، با بەخوڕ تاوێ ببارێنێ

دە با بمرێ بەیەکجاری لە گۆڕی تەنگ و تەنیادا

نیشانە و ناوی ھەڵگیرێ لەناو بازاڕی دنیادا

\*\*\*

بەڵێ با گەردەلوولێ بێ

ئەوی بۆنێکی تۆی لێ بێ

وەکوو ئەو پووشە ڕاپێچی بکا بۆ گۆڕی تەنیایی

بە گوێیا با بچرپێنێ نقامی عومری کۆتایی

پەپوو ھاوڕازی وێرانە و نیشانەی مەرگی ڕووناکی

بە دەنگی شوومی با شیوەن بکا بۆ گیانی ناپاکی

لەسەر ئەو دەنگ و ئاوازە، دە با شەیتانی ڕاڕایی

سەمای پڕ تەوسی بێ شەرمی بکا بۆ عەشقی کۆتایی

\*\*\*

دەبا دەستی ستەمکاری

ژیانی پڕ لە زۆرداری

لە یادا بیسڕێ شێوەت لە یادی ژین و گەردوونا

بەبێ ڕەحمانە غەرقی کا، لە بەحری قووڵی ونبوونا

ونی کا با لە بەر چاوم، نیگای چاوانی فێڵاویت

گوڵی بێ بۆنی جوانیت و بزەی سەر لێوی ژەھراویت

بە تاپۆی یادگاری تێکشکاوی بێ سەر و پێوە

بە دڵداری عومری کورت و شەوانی جوانەمەرگێوە

1944

سلێمانی

دڵێکی تێکشکاو

بە سەرسامی لەسەر لووتکەی بڵندی گەنجی وەستاوم

شریتی عومری ڕابردووم وەکوو خەو دێتە بەرچاوم

شریتی چی؟ سەراپا سەرگورشتەی نائومێدیمە

فلیمی پڕ لە ناسۆری ھەرەس ھێنانی لاویمە

تروسکەی تیا بەدی ناکەم، سەرنجم چەندە لێ داوە

لە تاپۆی نامرادیم و تەمی ناسۆری بەولاوە

ئەوی ئەوساکە ڕووناکیی ئەدا بەم ژینە شێواوە

دڵێکی پڕ لە ئاھەنگ بوو، کە ئێستا پاکی ڕووخاوە

\*\*\*

بەڵێ ئەوسا دڵێکم بوو، کە سەرچاوەی ژیانم بوو

دڵێ: مەڵبەندی ئاوات و تەوژم و تینی گیانم بوو

دڵێ گوڵزاری دڵداری و بەھەشتی خۆشەویستی بوو

وەکوو بتخانە مەیدانی بتی جوانی پەرستی بوو

لەگەڵ ھاوار و گریانی ھەژارانا لە شینا بوو

لەگەڵ ناڵەی کەساسانا لە خورپە و ڕاچەنینا بوو

لەژێر سایەی ئەوینێکا، ھەموو سیحرێکی پۆشی بوو

لە کونجێکی خەراباتا، خەریکی بادەنۆشی بوو

دڵێ بوو دار و دیواری ھەموو مەستی نیگارێ بوو

ھەموو سوچێکی دەسکردی، بەڵێنی تاقە یارێ بوو

دڵێ، خونچەی تەمای وابوو، لە خۆشی ئەو دەمی وا کا

کە تیشکی ئەو لە لێوی دا، گوڵاوپڕژێنی دنیا کا

دڵێ، ئامادە بوو، تاری، ھەزار ئاوازی لێ ھەستێ

بە مەرجێ گوڵبەدەم جارێ بەمەستی لێی بدا، دەستێ

تەلاری دڵ، کە دیواری وەھا مەستی ئەوینی بوو

لە باوەش گرتنی باڵای، ھەموو ئاواتی ژینی بوو

گوڵ و گوڵزاری دڵ وا بوو خەیاڵی ڕۆژ و ھی شەویان

«کە وا پرشنگی دوو چاوت، بڕێژێ چاوی بێ خەویان»

وەنەوشە و نێرگز و شەوبۆ، ھەموو سەرخۆشی تاسەی بوون

لەتەک سروەی بەیانیدا تەماداری ھەناسەی بوون

ھەموو پێکێکی مەینۆشی، بەیادی ئەو، کە پڕ مەی بوو

لە مەیخانەی دڵا کەیلی بزەی ئەو جووتە لێوەی بوو

ھەموو پاڕانەوەی وابوو، بە شێوان و سبەینانێ

کە ڕۆژێ لێوی پڕ تاسەی لەسەر دوو لێوی ئەو دانێ

\*\*\*

کەچی ئەو کۆشکی چەند ساڵەی، دڵم بنچینەکەی دانا

بە تەنیا گەردەلولێکی «نەھاتی»، چوو بە ئاسمانا

ھەموو ئەو نیاز و ئاواتەی لە ناو ناخی دەروونا بوو

لە داخی بێ بەڵێنیی ئەو بە جارێ تەفر و توونا بوو

بەڵێ، کاتێ بە خۆم زانی، بەھاری پڕ ئەوین ڕۆیی

خەو و ئاواتی چەند ساڵە و بەڵێنی پێ گەیین ڕۆیی

گەلێکم پشکنی دنیا لە دووی ئەو جووتە لێوەی ئەو

ھەزار ئەفسووس! نە ئەو ڕۆژەم بەدی کرد و نە شێوەی ئەو

نە پڕشنگی لە خونچەی دا، نە پەنجەی دا لە تاری دڵ

نە بەژنی شۆخ و شەنگی بوو بە میوانی تەلاری دڵ

نە چاوانی گوڵی ڕشت و نە کلچێوکێکی پیا ھێنا

نە پرچی نێرگزی مەست و، وەنەوشەی شینی داھێنا

نە پێکی نایە سەر لێو و نە بیستم ڕازی شیرینی

نە ماڵئاوایی لێ کردم نە ئیتر شێوەییم بینی

\*\*\*

بەڵێ ئەو خونچەیەی چەند ھەنگ پەشۆکابوون لەژێر پێیدا

خەوی ڕۆژ و شەوی وا بوو گزنگی چاوی تۆ لێی دا

کە چاوی تۆی نەدی شێوا، لە داخا کوڵمی خوا کردی

گەڵاکانی وەکوو عومری منی بێچارە با بردی

تەلی دڵ، چەندە سەیری کرد، کە پەنجەی تۆی نەدی چاوی

دەروونی بوو بە گۆڕیچەی ھەموو ئاوازی تاساوی

تەلاری دڵ کە ڕۆشن بوو بەوەی تۆ بی بە میوانی

ھەواری چۆڵ و ھۆڵی بوو بە گۆڕی گردی سەیوانی

گوڵی باخی دڵم، چاوی، بەدووی تۆدا ئەوەند گێڕا

ھەتاکوو چاوەکەی خۆشی، لە دەوری چاوی تۆ گێڕا

وەنەوشە و دەستەخوشکانی، لە بێ مەیلیی ھەناسەی تۆ

ھەناسەی دەرنەچوو دەمیان و تاساشن، لە تاسەی تۆ

وە یا ئەو پێکە ڕەنگینەی کە ھەر نەیبیست لە تۆ دەنگێ

لە داخا بادەکەی ڕشت و، سەری خۆی دایە بەر سەنگێ

لە پاشا، گەرد و تۆزقاڵێ، کە وەک کەرتی دڵی من بوو

یەکیی ڕووی کردە سووچێک و لە تاریکیی شەوا ون بوو

\*\*\*

بەڵێ، ئێستا ئەوەی جێ ماوە بۆ من، یادگارێکە

بەسەرھاتی دڵی ورد و بەسەرچوونی بەھارێکە

1946-1983

شانزە ساڵ چاوەڕوانی

دوێنێ لەتەک نەمانی سوورایی خۆرنشینا

کە شەو ھێواشێ باڵی کێشا بەسەر زەمینا

تۆماری شانزە ساڵی ژیانی خۆشەویستیم

ئاواتی پڕ لە تاسەی دەروون و گیانی برسیم

بە جارێ نایە چاڵی ژیانی پڕ سزاوە

کە شەوقی چەندە گەنجی ھەژاری تیا ڕزاوە

لە تەک ھەموو عەزاب و ژیانی بێ ھیوادا

ئەم ڕەنجی ساڵەھایەم، کە گشتی چوو بە بادا

لەتەک ئەمانەشا من، ھەرچەندە تێگەییشتووم

کە دووی خەیاڵی دووری، پەری نیگارێ کەوتووم

لە کانی قووڵی دڵما کە بۆتە گۆڕی ئاوات

ڕژاوە نەقشی باڵای بڵندی ئاڵ و واڵات

1948

عەبابەیلێ

پێنج خشتەکی لەسەر غەزەلێکی شێخ نووری

قەت نەدەی ئازاری گیانی مەست و بێدارانی شەو

خۆت نەخەیتە بەر شەپۆلی ئەشکی بێ پایانی شەو

ئەی کچی خواوەندی جوانی و ئەی چرای دیوانی شەو

(خۆت بپارێزە لە ئاھی دڵ بریندارانی شەو

نەک خوا ناکەردە گیرا بێ دۆعای ناڵانی شەو)

وێڵم و تاریکە دەورم، فەرشی رێگەم مەینەتە

بێکەسم، تەنیا ئەناڵم، مەرگی خۆمم عەزرەتە

سازی ئاھەنگی شەوانم، سۆزی جەرگی لەت لەتە

(یاوەر و یاری ئەنیسم ئاھ و ئەشکی حەسرەتە

ئافەرین ئەی بارەکەڵڵا، دیدەیی گریانی شەو)

وا نەزانی دەستی خەم یادت لە دڵدا دەر ئەکا

ئەشکی خوێنینم دەلیلە بۆ کەسێ باوەڕ نەکا

گیانەکەم بەو تیشکی چاوەی شەڕ لەگەڵ ئەختەر ئەکا

(دڵ ئەبێتە قەترەیێ خوێن و لە دیدەم سەر ئەکا

ھەر کە ڕابوورێ بە دڵما سوحبەتی جارانی شەو)

ھاودەمێ فەرمووی: لەبەرچی کردەوەت گریانە ھەر

تافی لاوێتیتە، لاوی، قەڵبەزەی سەیرانە ھەر

من وتم سەیران و خۆشی پێشکەشی شادانە ھەر

(ئەشکی حەسرەت لازمی جەمعی سیابەختانە ھەر

شەونمی سوبحە دەلیلی قەترەیەک گریانی شەو)

ھەوڵی زۆرم دا، لە داوی زوڵفی ئەو بێ مروەتە

دەرچم و دوایی بھێنم بەم عەزاب و مەینەتە

پێی وتم بێ سوودە ھەوڵت، تاکوو ماوی جێگەتە

(نووری لەم پێچ و خەمی زوڵفە نەجاتت زەحمەتە

لای سەخی تەبعان مەحاڵە ڕوخسەتی میوانی شەو)

1948

ھەڵەبجە

چەپکە گوڵێک بۆ ست فاتمە

فاتمە، دوو چاوی مەستت، پڕ تەلیسمی جوانییە

پڕ شەرابی خۆشەویستی و عارەقی یەزدانییە

بەژن و باڵاکەت نموونەی ھەیکەلی یۆنانییە

لار و لەنجەت مۆسیقایە، بەستەیە، گۆرانییە

بووکی ڕازاوەی خەیاڵم، گیانەکەم ست فاتمە

تاقە پڕشنگێکی چاوت ئەوپەڕی ئاواتمە

گەرچی دڵداری لە خاکی ئێمەدا ئەفسانەیە

ھەر بەتەنیا بۆ کوڕی خاوەن تەلار و عانەیە

گیانەکەم، ئەمما دڵی من لەو دڵە شێتانەیە

بێ ئەوەی ھیچ شک بەرێ، کوژراوی ئەو چاوانەیە

ھەر بەتەنیا خۆشەویستی شک ئەبەم، ست فاتمە

سەروەتم ناوێ، بزەی تۆ، ئەوپەڕی ئاواتمە

خۆشەویستی وا کە نامەی خوایە بۆ پێغەمبەران

بەرز و ناسک، وەک ھەناسەی پڕ گوڵاوی دولبەران

نەک وەکوو حەزکردنی دینار و گەوھەر پەروەران

ئەو کەسانەی بۆ قڕانێ، چەندە دڵیان ھەڵوەران

خەڵقی تر پارەپەرستی با بکەن، ست فاتمە

من بە تەنیا، تۆ پەرستی ئەوپەڕی ئاواتمە

زۆر کەڕەت ھانم ئەدا داخی دەروونی پڕ گڕم

بۆتی ھەڵڕێژم سکاڵای ناسکی گەرم و گوڕم

داخەکەم کاتێ کە دێمە بەردەمت، واقی وڕم

وام ئەشێوێنێ بە جۆرێ نایەڵێ ھیچ دەربڕم

بووکی ڕازاوەی خەیاڵم، گیانەکەم ست فاتمە

گوێیە بۆ ئەم ڕازە شل کەی، ئەوپەڕی ئاواتمە

1950

سلێمانی

دوو چەشن دڵداری

ئەم دڵەی وەک بت پەرستێ ڕوو ئەکاتە چاوەکەت

نوێژ ئەکا بۆ تیشکی چاو و زوڵفە تێک ئاڵاوەکەت

گەرچی ئەیشێلی بە زەبری قۆندەرە و پێڵاوەکەت

قەت بە دڵڕەق باست ناکەم، نایزڕێنم ناوەکەت

چونکە ئەیزانم تەلاری یارە خواپێداوەکەت

مەستی کردووی، بۆیە نابینێ لە عاستم، چاوەکەت

باخەوان بۆ ئەو مەبەستە گوڵ ئەلاوێنێتەوە

بۆ ئەوەی گەورەی بکا و بۆ پارە بیگۆڕێتەوە

بیفرۆشێ بەو کەسەی خەڵقی ئەڕوتێنێتەوە

بۆ ئەوەی مێزی شەرابی پێ بڕازێنێتەوە

کچ لەلای ئێمە گوڵێکە، بۆیە پەروەردەی ئەکەن

تا بڕازێنێتەوە مێزی شەرابی دەوڵەمەن

ڕەنگە لات وابێ کە گوایا یارەکەت مارەت ئەکا

یا بە کەیبانووی تەلاری بەرزی ئەم شارەت ئەکا

ئەم خەیاڵەت خاوە، تووشی داوی ئەو مارەت ئەکا

چونکە وەک گورگێکە، مەیلی ئەو لەش و لارەت ئەکا

ئەو بەتەنیا بۆ گوڵی سەر مێزی بادەی تۆی ئەوێ

ھەر کە جارێ بۆنی کردی، جا گوڵێکی نوێی ئەوەێ

ئەو، گوڵی بۆ مێزی بادە و پۆکەر و یاریی ئەوێ

واتە تۆی بۆ تێپەڕینی کاتی بێزاریی ئەوێ

من، گوڵم بۆ تۆوی باخی ژین و دڵداری ئەوێ

یانی من، تۆم بۆ ئەوینی عومری یەکجاری ئەوێ

تۆم ئەوێ وەک گوڵ لە باخی ماڵی مندا ھەڵبدەی

نەک گەڵی سەرمێزی ئیمڕۆ بیت و پێخوستی سبەی

من. ئەوینم ھینی عومرە و، ھی خەوی شەوگار نییە

وەک خەوی خاوەن تەلار و خاوەنی دینار نییە

ھەر بووە و ھەرگیز ئەمێنێ، ھینی جار و بار نییە

ئاوی لێڵی کوێرە شیوێ چەشنی ھی ڕووبار نییە

جا ئیتر من قسەی خۆم پێ گەیانی، بێ درۆ

حەز ئەکەی ھەر وەک پەپوولە ڕوو لە ئاگر کە و بڕۆ!

1950-1983

تەپڵی بەتاڵ

وەم زانی کە نامووس و حەیا نرخی کوڕانە

ڕاستگۆیی، وڵات پەروەری ئەنجامی ژیانە

نەمزانی براکەم، ھەموو ئەم ناوە زلانە

وەک تەپڵی بەتاڵ، گەرچی زل و گەورەیە دەنگیان

دەسکردی خەیاڵن لە ژیانا نییە ڕەنگیان!

نەمزانی ئەتیکێتی سەدەی تازە ڕیایە!

ئادابی لە لایە ئەوی وەک لۆتی وەھایە

فیزی ئەم و ئەو ھەڵئەپەڕێنێ بە سەنایە

کێ باوی ھەبوو نۆکەرە ئەو، گوێ ئەلەقێنێ

مەیموونە، تەشی ڕێسە، بە دڵ پیا ھەڵئەخوێنێ!

بەم جۆرە ئەڕۆیشت و لەبەر خۆیەوە ئەیووت:

بڕوا کە نەکەیت یا کە نەبێ ئێستە کە دەمکوت

فەرموو ئەوەگەل چۆنی ئەڵێم وایە کوت و مت

گەورەی کە لەبەر پارە تەشی ڕستنە پیشەی

بچکۆلەکەشی نۆکەرییە کاری ھەمیشەی

چەند ساڵە لە ڕێی ئەم گەلەدا، من کە ئەسووتێم

کەس نرخی نەزانیم و ھەتا تێنەگەیی لێم

سا شەرتە کە میللەت ئەمە بێ، بیخەمە ژێر پێم

ھەرچەندە بەسەر زاری ئەبێ گەل مەبەسم بێ

بۆ شوێنە ونی بەرزیی ئەو گورزی دەسم بێ

ئاوا بە ڕق و کینەوە ھەنگاوی ئەنا بۆی

پیلانی ئەکێشا بە خەیاڵ و خەوی بێ شۆی

تا گەییە تەلارێک و کەمێ ھاتەوە سەر خۆی

وەک دوو دڵی یەک قاچی ببەستێتەوە تاوێ

وەستا و لە پاشا چووە ژوورێ بە شەقاوێ

لەو ڕۆژەوە ھەرچی کە ئەزانی و نەئەزانی

لەو کۆشکە ھەڵی ڕشت و فرۆشتی بە نیھانی

کۆتایی بە ژینی لەوە پێشی بەوە ھانی

لەو ساوە قەڵەمبازی ئەدا پایە بە پایە

بۆ ھەڵمەتە کاسەی گەلەکەی بوبووە سایە

ئینجا کە گەیی ئەو بە پلە و پایەیی ئەمڕۆی

کۆبوونەوە لێی پایەپەرستانی وەکوو خۆی

تاکوو بە تەشی ڕستن و بادانی درۆ بۆی

سەودا لە پەنایا بکەن و جێ بفرۆشن

پاڕوو بگلێنن بە شەو و بادە بنۆشن

شەو مێزی شەرابی کە ئەڕازایەوە بۆ کۆڕ

ڕووناکی ئەبەخشی لە شەوا ویسکیی سەر مۆر

جا پێک و سەری گەرم و قسە و بابەتی سەد جۆر

ھەر پەخشی ستایش بوو بە سەر کاکی بەڕێزا

ھەر گوڵ ئەکرا جا بە یەخەی خاوەنی مێزا

تەنیا کە ئەبوو یا خەفەتی کاری ئەکرد تێی

ئەیدی کە قسەی ھاودەمەکەی دێتەوە بەر گوێی

بەم شێوەیە ئەیخوێندەوە ئەو نامەیە بۆ خۆی

فەرمووتە ئەوەی خزمەتی ژێردەستی مەبەست بێ

پێویستە وەکوو ئێوە مەزن بێت و بەدەست بێ

پاکانە ئەکەیت بۆ ھەوەسی نەوسن و برسیت؟!

گوایا کە لەبەر خزمەتی گەل عاشقی کورسیت؟

کورسیت کە ھەبێ دادی گەلی لێوە ئەپرسیت؟

قوربان! بە چ ڕەنگ پێت ئەکرێ خزمەتی کونجێ

تا سوودی لەگەڵ سوودی سەری گەورە نەگونجێ

خۆ گەر بیەوێ ئەو سەرە پیلانێ بتاشێ

یا بۆ گەلەکەت سازی بکا کوورە و ئاشێ

ئەیبینی کە لەم دامەیەدا ئەتکەنە داشێ!

ئەوسا مەزنیت، دەرئەکەوێ خەون و خەیاڵە

ئەو گەورەییەی ئێوە وەکوو تەپڵی بەتاڵە!

ھەرچی وتبوو ھاودەمەکەی گشتی وەھا بوو

پیلان و گەل و ڕۆڵەیی گەل ئاگر و کا بوو

بۆ سوودی کەسانێ، ملی چەند ڕۆڵە شکابوو!

لەم نەقشەیەدا، کاکی مەزن، پیادەیی شا بوو

لافی مەزنی و گەورەیی ئەو ھەر وەکوو با بوو!

\*\*\*

ئەوسا قسەکەی ھاتەوە گوێ زۆر بە زوڵاڵی

تۆ دەنگی دەھۆڵێکی وە یا تەپڵی بەتاڵی!

1951-1983

چاوەڕوانیی بێھوودە

ھەموو ڕۆژێ لەبەر سەیری بتی ئەو بەژن و باڵایە

لە سەر ڕێدا ئەوەستم من، ھەتا کوو ئاوی پێم دایە

بە دوو چاوێ کە شەوقی چاوەڕوانی ئەیترۆکێنێ

بە دوو چاوێ کە سڕڕی قووڵی لاوێتی ئەدرکێنێ

سەرنجی ڕێ ئەدەم، ڕێگا، ھەموو شێوەی ئەوی تیایە

وەکوو دنیا لەناو جوانیی ئەوا توابێتەوە، وایە

شنەی با، باسی جوانیی ئەو بە گوێی مندا ئەچرپێنێ

ھەموو دەرکەوتنی شۆخێ، دڵی من دا ئەخورپێنێ

بەڵام خورپەی تەواوی دڵ لەگەڵ ھەنگاوی ئەودایە

کە سەرتاپا لە ئاوازی بەھەشتی خواوە پەیدایە

بەڵێ، کاتێ کە ئەو دەرکەوت، ئیتر من بێ سەر و شوێنم

بە تیشکی خۆری جوانی ئەو، بە جارێ قوڵپ ئەدا خوێنم

وەکوو چۆن نەونەمامێ، گەردەلوول ئەیبات و ئەیھێنێ

لەشم موچڕکی دڵداری، وەھا ناخی ئەبزوێنێ

ئەگەرچی وەک خەیاڵی من عەبا دەوری لەشی داوە

لە ئەندام و لەش و لاری بڵند و ڕێکی ئاڵاوە

بەڵام کاتێ کە با چمکی عەباکەی لا ئەدا، تاوێ

ئەڕێژێ پووزی نایابی، لە سیحری خوایی، لافاوێ

1951

سلێمانی

ڕازی تەنیایی

ژیان و ئەرکی ناخۆشی پەپوولەی ئارەزووی کوشتم

شەرابی جامی دڵداری، لە تافی لاوییا ڕشتم

تەمی ڕۆژانی پڕمەینەت، وەھا تاریک و چڵکن بوو

نیگاری خۆشەویستی دڵ، پەری ئاسایی، تیا ون بوو

شەوی تەنیایی، ڕووناکیی چرای ئاواتی، خنکانم

دەسی ناکامی، ئاوازەی دەروونی کەیلی تاسانم

ئەوا ئێستا لەگەڵ زامی

دەروونی پڕ لە ناکامی

ئەپێوم چۆڵی سەرسامی

لە تەنیاییی شەوی ژینا، ئەنێم ھەنگاوی کوێرانە!

نییە دەستێ دەرم بێنێ لەناو ئەم گۆڕە وێرانە

نییە جوانێ، سەری کاسم بنێمە سەر دڵی نەرمی

کە ھیلاکیی لەشم دەرکا خەوی سەر باوەشی گەرمی

ئەگێڕم چاوی بێ تینم بە تاریکیی شەوا، سەرسام

نییە پرشنگی دوو چاوێ، کە ڕووناکی بکا، ڕێگام

بە غەیەری باڵی خەمناکی

شەوی پڕ ترس و سامناکی

نییە یەک تۆزە ڕووناکی

نییە تەنیا پەریزادێ، کە پاڵم پێوە نێ، نازی

کە بەھرەی سیس و ژاکاوم ببووژێنێتەوە، ڕازی

تریقەی ئەو، تەمی ئەم یەئسە ڕاماڵێ لەسەر چاوم

وەکوو لای لایە ژیری کا، دڵی منداڵی گریاوم

بەڵێ گوێ ھەڵئەخەم بێجگە لە خورپەی سست و لێدانی

دڵی پەستم، کە نووزەی دێ بە عاستەم ڕازی پەنھانی

نییە، ھەر دەنگی ھیچ نایێ

لە ھیچ شوێنێ، لە ھیچ لایێ

شەقەی باڵی شنەی بایێ!

1951سلێمانی

ئۆباڵی خۆت بە ئەستۆی خۆتە

بە دەستی خۆت کە جامت خستە سەر لێوت غەشیمانە

ئەگەر زەھریشی تێدا بوو، گوناھی خۆتە بیزانە

ھەڵە یا خود گوناھت کرد، لە کاتێکا کە بێھۆشی

سزا و تاڵاوی ھەرچی بێ، ئەبێ وەک بادە بینۆشی

ئەگەر پیاویت و ئەیزانی، کە وا ئۆباڵی کردارت

لە ئەستۆی وردی خۆتایە، ئیتر بێسوودە ھاوارت!

1953

خەرمانە

چ سڕڕێکت لەناو دڵدا، حەشار داوە بەپەنھانی

کە چاوت چەشنی ئاوێنە وەھا بێ پەردە درکانی

ئەزانم دڵ ھەیە، وەک مس، کە ژەنگ دێنێ بەئاسانی

دڵی تۆ زێڕی تێزابە لە کوێوە ژەنگی ھەڵھانی؟

ئەمانە گەرچی تێ ناگەم، بەڵام پێوستە بیزانی

ھەتا ماوم لەدنیادا، فریشتەی باخی ئاواتم

بەدڵ ھەرچەشنی خەرمانە، لەدەوری مانکی گۆناتم

1953

پەیامی یار

لە یارەوە:  
لە شۆخ و شەنگی پارەوە  
لە ڕازی ... پڕ نیھانییا  
لە تەک شنەی بەیانییا  
پەیام لە یاری جوانەوە  
گەیشتە لام

\*\*\*

بەرامەکەی

گوڵاوی باخی نامەکەی  
کە ئاوی زیندەگانییە  
شەرابی کامەرانییە  
گوڵی ھیوای ژیانەوە  
گوڵی ھیوام

\*\*\*

چ نامەیێ ؟

چ پەنجەیێ، چ خامەیێ ؟  
ئەوەندە دڵ ئەکاتەوە؟  
خەفەت لە بیر ئەباتەوە،  
ئەخاتە ناخی گیانەوە  
تەزووی بەتام؟

1958

سلێمانی

بۆ سەر گڵکۆی ئازیزان

بۆ «کەمالی جەلال سائیب» وتراوە، کە لە ٢٤/٧/١٩٣٨دا لە ڕانیە کووژراوە.

بای ئەجەل ھات و لەناو کاو، دەفتەری ژینی دڕیم

تاکوو دوێنێ خونچە بووم ئەمڕۆ بە ناحەق ھەڵوەریم!

وەک برووسکە نەونەمامێ داڕنێ، وەختی چرۆ

ھات و گوللـەی وێڵ لە ناکاو بێگوناھ جەرگی بڕیم!

1938

بە زمانی «موحەممەد کەریم»ی ھاوڕێمەوە وتراوە کە لە سەرەتای لاویدا، خۆی کوشتووە

برام وا تێنەگەی ئاخم، لە داخی نائۆمێدیمە

ئەگەرچی زامی سەرسەنگم نیشانەی جوانەمەرگیمە!

بەڵام بۆیە دڵم بەر گولـلەدا، زانیم کە چی تیایە

دڵێ وێنەی کچی تیا بێ، نەمانی باشە بۆچیمە؟!

1953

بۆ «مەھتابی شێخ جەلالی شێخ ڕەشید» وتراوە کە لە ھەڕەتی لاویدا جوانەمەرگ بووە

کە ڕابوردی بە ئەسپایی، لەسەر ئەم گۆڕە پێ دانێ

کە مەھتابێکی تێدایە مەگەر ئەو خوایە بیزانێ!

لە باخی خۆشەویستیدا، گوڵاڵەی نەوجەوانی بوو

کەچی کاتی گەڵاڕێزانی ئەو، ھێشتا بەیانی بوو!

1959

بۆ«نەژادی ڕەمزی ئەفەندی»وتراوە کە قوتابی کۆلیجی پزیشکی بووە لە ئەستەمبوڵ و لە ھەڕەتی لاویدا مردووە

درەختی ڕەنجی چەند ساڵەم، کەمی مابوو چرۆ دەرکا

کەمی مابوو بەری باخم، ژیانم پڕ لە سێبەر کا

بە ئەو ئاواتە من ئەژیام، لە کونجی دوور وڵاتێکا

لەپڕ مردن، تەلاری ژینمی ڕووخان، لە ساتێکا!

1969/03/06

بۆ «شێخ ئەحمەدی شێخ ڕەزای بەرزنجی» وتراوە، کە لە نەخۆشخانەی سلێمانی کۆچی دوایی کرد

ھەتا مابووم، دەسی تاسەم نەگەییە چاکی دڵخوازێ!

نە ھۆشم مەستی بۆنی بوو، نە گوێچکەم کەیلی ئاوازێ!

کە مردیشم لە ژوورێکی نەخۆشخانەی سلێمانی

نە دڵسۆزم لە دەورم بوو، نە کەس بەو مردنەی زانی!

1972

بۆ «شێرزادی کاکە جەزا» وتراوە کە لە کۆلیجی کشت و کاڵ لە ھەڕەتی لاویدا کۆچی دوایی کردووە

ھەموو ئاواتی ناکامم گوڵاڵەی لالەزارێ بوو

شریتی سەر گورشتەی من خەوێکی نەوبەھارێ بوو

ھەموو پێچانەوی ژینم، بریتی بوو لە چیرۆکێ

لە کورتی و زوو بەسەر چوونا ، بزەی سەرلێوی یارێ بوو!

1980/03/17